Zuma: ‘Van Rooyen was die beste gekwalifiseer vir finansies-pos’David van Rooyen, voormalige minister van finansies (Desember, 2015) Foto: GCIS Zuma het afgevaardigdes by die jaarlikse vergadering van die presidensiële perskorps in Pretoria toegespreek. “Daardie storie het so baie amok veroorsaak. Mense dink Zuma het net een dag wakker geword en besluit [om Van Rooyen as minister van finansies aan te stel]. Party mense sê ek is aangesê om dit doen,” het hy gesê. “Van Rooyen is my comrade, ook van Umkhontho we Sizwe, waar ek vandaan kom. Hy is ŉ opgeleide comrade in finansies en ekonomie, meer gekwalifiseerd as enige minister wat ek al ooit in hierdie pos aangestel het. Dink net as ek die man wat na die beeste in Nkandla kyk as minister van finansies aangestel het?” Zuma het gesê die debat oor Van Rooyen is een wat niemand ooit kan wen nie. Van Rooyen se aanstelling in Desember 2015 is slegs vier dae later teruggetrek en hy is met die voormalige minister van finansies, Pravin Gordhan, vervang. Hierdie onverwagte skommeling in die kabinet het die rand afwaarts laat tuimel na ŉ rekordlaagtepunt van R16 teen die Amerikaanse dollar. Van Rooyen is daarna na die portefeulje vir samewerkende regering en tradisionele sake geskuif. Zuma het Maandag aan joernaliste en korrespondente gesê Gordhan sal sy begrotingsrede vandeesweek in die parlement lewer te midde van baie moeilike ekonomiese omstandighede. “Die begroting verteenwoordig goeie gesprekke wat tussen die regering en die onderskeie sektore plaasgevind het. Dit word onder baie moeilike omstandighede gelewer. Julle moet saamstem dat die afgelope aantal jare se begrotings voorgelê word in tye wat die ekonomie nie vooruitstrewend is en floreer nie,” het Zuma gesê. “Die situasie is ŉ bietjie onstabiel en daarom probeer ons ŉ begroting saamstel wat gebalanseerd is. Ons glo dat [joernaliste se] verslaggewing oor die begroting so akkuraat as moontlik moet wees. Selfs as julle jul eie analise doen, moet die feite ten minste so na aan die ware feite as moontlik wees,” het Zuma gesê.